Höfundur : Gunnar Gunnarsson • Skrifað : 27. nóvember 2019 . Kosið verður til sveitarstjórnar í nýju sameinuðu sveitarfélagi Borgarfjarðarhrepps , Djúpavogshrepps , Fljótsdalshéraðs og Seyðisfjarðarkaupstaðar fyrsta laugardag eftir páska . Sameiningin gengur formlega í gildi í kjölfar þeirra . Búið er að skipa undirbúningsstjórn og funda með starfsfólk fyrir þá vinnu sem framundan er þangað til . Sveitarstjórnirnar skipuðu hver í sínu lagi þrjá fulltrúa í undirbúningsstjórnina auk þess sem þrír áheyrnarfulltrúar eru í henni til að tryggja aðkomu allra framboða sem nú eiga fulltrúa í sveitarstjórnunum . Á fyrsta fundi sínum ákvað undirbúningsstjórnin að kosið yrði til sveitarstjórn 18. apríl . Nýtt sveitarfélag tekur formlega til starfa í kjölfar þeirra , í lok apríl eða byrjun maí . Undirbúningsstjórnin fundar aftur þann 9. desember . „ Það er verið að kortleggja vinnuna fram að kosningum . Það verða myndaðir starfshópar . Þeir eru ekki fullmótaðir en þeir munu undirbúa stjórnsýslu nýs sveitarfélags . Það þarf að kortleggja og skoða fjárhagslegan samruna , sameina bókhaldskerfi og skjalastjórnun , horfa til rafrænu stjórnsýslunnar , hugbúnaðar og tölvumála . Þetta er mikil vinna sem við munum nota desember til að teikna upp . Ég á ekki von á að starfshóparnir taki til starfa fyrr en í janúar . Við í undirbúningsstjórninni erum byrjuð að vinna samþykktir fyrir nýtt sveitarfélag og svo er spurning verður staðið að því að velja nafn á nýja sveitarfélagið , “ segir Björn Ingimarsson , bæjarstjóri Fljótsdalshéraðs og formaður undirbúningsstjórnarinnar . Fjölsóttur starfsmannafundur Sameiningin var samþykkt með miklum meirihluta í sveitarfélögunum fjórum í kosningum þann 26. október síðastliðinn . Sléttur mánuður er nú liðinn frá þeim . Fundað var með starfsfólki stjórnsýslu og stjórnendum stofnana sveitarfélaganna síðasta miðvikudag . „ Hann var mjög vel sóttur og nær allir starfsmennirnir mættir . Við hvöttum starfsfólk til að koma á framfæri áhyggjum eða öðrum ábendingum . Andinn var góður og umræðurnar líka . Við vildum halda svona fund sem fyrst til að upplýsa um stöðuna þannig að ekki færu að vakna efasemdir eða óróleiki . Það er mikil vinna framundan og henni lýkur ekki þegar nýtt sveitarfélag tekur við . Því er mikilvægt að virkja starfsfólk í þá vinnu sem framundan er og það mun koma mjög ákveðið inn í vinnu starfshópanna , “ segir Björn . Mikill áhugi á sameiningunni Björn er þessa stundina staddur í Reykjavík . Hann átti fundi í gær um fjármál nýs sveitarfélags , en erindi frá undirbúningsstjórninni til Jöfnunarsjóðs sveitarfélaga um stuðning við sameininguna verður tekið fyrir á fundi sjóðsins á föstudag . Þá mun Björn sitja í pallborði í dag á ráðstefnu Nordregio , stofnunar Norrænu ráðherranefndarinnar , um byggðarannsóknir , sem haldin er í Hörpu . Róbert Ragnarsson , sem verður áfram ráðgjafi undirbúningsstjórnarinnar líkt og hann var í sameiningarferlinu , var annar tveggja framsögumanna á hádegisfundi í Háskóla Íslands í gær um sameiningar sveitarfélaga . Björn segir mikinn áhuga á sameiningunni sem nú er í gangi eystra . „ Við verðum vör við að það er fylgst náið með því sem við gerum og hvort allt takist . Einkum er fylgst með heimastjórnunum en svo erum við líka að einfalda nefndakerfið og stjórnsýsluna með það að markmiði að kjörnir fulltrúar geti haft sveitastjórnarstarfið sem hlutastarf , það hefur verið valkostur í fæstum sveitarfélögum . “